Hadia Tajik

**Hadia Tajik** (født 1983) er en norsk politiker (Ap). Hun var fra 14. oktober 2021 til 4. mars 2022 arbeids- og inkluderingsminister i Jonas Gahr Støres regjering. Fra 2009 til 2025 var hun stortingsrepresentant, 2009–2017 fra Oslo og 2017–2025 fra Rogaland.

Hun ble valgt til en av to nestledere i 2015, Hun var eneste nestleder fra 2018 etter Trond Giskes avgang og igjen en av to nestledere fra 2019. 6. mars 2022 trakk hun seg  som nestleder.

Hun ble i 2009 valgt inn på Stortinget fra Oslo, og var fra 2012 til regjeringsskiftet etter stortingsvalget 2013 statsråd med ansvar for Kulturdepartementet i Jens Stoltenbergs andre regjering. Hun ble med dette den til da yngste statsråden i Norge, og den første muslimen. Hun ble gjenvalgt til Stortinget fra Oslo i 2013, og ved stortingsvalget 2017 skiftet hun til sitt hjemfylke Rogaland hvor hun var Arbeiderpartiets førstekandidat.

Vinteren 2014 var Tajik programleder for NRK-serien *På bortebane*, hvor hun ble konfrontert med andre løsninger på samfunns- og verdispørsmål enn dem som preger norsk debatt til hverdags.

Tajik ble tidlig kalt «kronprinsessen av Arbeiderpartiet» såvel som en politisk stigende stjerne, som tilhørte «en ny generasjon» av unge arbeiderpartipolitikere. Hun ble også utpekt som mulig fremtidig statsminister og leder av Arbeiderpartiet av Gro Harlem Brundtland og politiske eksperter. Spådommene ble delvis oppfylt da Tajik ble valgt som en av de to nestlederne i partiet i 2015.

Tajik ble den første kvinnen med minoritetsbakgrunn som ble oppført som den mektigste kvinnen i Norge, på en liste av ''Kapital'' i november 2021.

Høsten 2023 deltok hun i *[[Skal vi danse (TV-program)|Skal vi danse]]* hvor hun havnet på en 9. plass.

Tajik kjempet om andreplassen på Oslo Arbeiderpartis liste til stortingsvalget 2025, men tapte for Kamzy Gunaratnam under nominasjonsmøtet 26. november 2024. «Jeg har ingen verv etter denne stortingsperioden og ingen andre planer enn at jeg skal søke helt vanlige jobber», sa Tajik til Dagbladet etter nominasjonsmøtet.

## Bakgrunn og tidlig arbeid
Tajik ble født den 18. juli 1983 i Bjørheimsbygd i Strand i Rogaland, der vokste hun også opp, og har nynorsk som hovedmål. Foreldrene hennes innvandret fra Pakistan i begynnelsen av 1970-årene. Hennes farfar kom fra Den tadsjikiske sosialistiske sovjetrepublikk.

Tajik har en bachelorgrad i journalistikk fra Høgskolen i Stavanger, en mastergrad i menneskerettigheter fra Kingston University i England og en mastergrad i rettsvitenskap fra Universitetet i Oslo.

Hun har arbeidet som journalist i blant annet *[[Aftenposten]]*, *[[VG]]* og *[[Dagbladet]]* samt skrevet kommentarartikler i *[[Morgenbladet]]* og *[[Stavanger Aftenblad]]*. I 2001 var hun redaktør for tekstsamlingen *Svart på Hvitt* av norske ungdommer med innvandrerbakgrunn.

Fra 2014 til 2016 var hun gift med Stefan Heggelund, stortingsrepresentant for Høyre. Hun har siden 2019 vært gift med Kristian Skard, tidligere journalist og senere partner i kommunikasjonsselskapet Try Råd. Tajik ble mor for første gang i januar 2021.

## Politisk arbeid

### Politisk rådgiver i regjeringsapparatet
Tajik ble ansatt i Arbeids- og inkluderingsdepartementet 1. desember 2006 som politisk rådgiver for statsråd Bjarne Håkon Hanssen. Deretter hadde hun et lengre vikariat som politisk rådgiver for statsminister Jens Stoltenberg i 2008, som den yngste ved Statsministerens kontor noensinne, mens politisk rådgiver Mina Gerhardsen var i permisjon. Hun vikarierte også for Eirik Øwre Thorshaug, som var politisk rådgiver for tidligere justisminister Knut Storberget, da Thorshaug hadde et halvt års permisjon. I 2009 var hun i medienes søkelys da justisdepartementet sendte ut en pressemelding der det ble informert om at politiets uniformsreglement skulle endres for å tillate hodeplagget hijab. Det har siden fremkommet at hun ikke hadde noe med det å gjøre. I 2015 foreslo hun for øvrig å forby bruk av hijab i den norske barneskolen.

I april 2009 var Tajik tilbake i Arbeids- og inkluderingsdepartementet som politisk rådgiver for sin statsråd Dag Terje Andersen.

### Stortingsrepresentant
Nominasjonskomiteen i Oslo Arbeiderparti foreslo i 2008 å innstille Tajik til sjetteplassen på partiets liste til stortingsvalget 2009. Hun erstattet Saera Khan, som hadde trukket seg få dager tidligere. Samme år ble Tajik valgt som medlem av Arbeidernes ungdomsfylkings sentralstyre. Hun var tidligere politisk nestleder i AUF i Rogaland. Tajik ble i 2009 valgt inn på Stortinget da Arbeiderpartiet fikk seks mandater i Oslo. Hun ble medlem av Stortingets kirke-, utdannings- og forskningskomité.

I juni 2010 tok Tajik initiativ til en protest blant stortingsrepresentantene i etterkant av at israelske marinestyrker hadde bordet en internasjonal skipskonvoi som var underveis til Gaza, med ni drepte og 27 sårede som resultat. Flere sluttet seg til Tajiks initiativ, slik at totalt 12 representanter fra AP og SV iførte seg palestinaskjerf og Hamas-skjerf under stortingets sesjon 1. juni 2010. Da det senere ble lagt planer om å organisere en ny konvoi, var Tajik og Anette Trettebergstuen blant dem som meldte seg til å være med, og da Tajik året etter trakk seg fra planene, var det fordi tidspunktet ikke passet. Blant dem som advarte de unge AP-respresentantene om risikoen rundt disse planene, var daværende utenriksminister Jonas Gahr Støre.

Tajik ble i 2013 gjenvalgt til Stortinget fra Oslo og ble leder av Stortingets justiskomité. Fra 2017 har hun representert Rogaland på Stortinget. Hun var 1.nestleder i Stortingets arbeids- og sosialkomité fra 2017 til 2019, og 1. nestleder i Stortingets finanskomité og Arbeiderpartiets finanspolitiske talsperson fra oktober 2019 til oktober 2021. Hun var nestleder i Arbeiderpartiets gruppestyre fra 2015 til 2021. Tom Kalsås møtte for Tadjik på stortinget fra høsten 2021 mens hun var statsråd.

### Utøya
Den 22. juli 2011 var Tajik på besøk på Arbeidernes ungdomsfylkings sommerleir på Utøya sammen med tidligere statsminister Gro Harlem Brundtland. De dro noen timer før Anders Behring Breivik ankom, og unngikk dermed massakren.

### Medlem av Ap-utvalg
Tajik var medlem av Arbeiderpartiets integreringsutvalg som la fram sin innstilling i 2011. Hun var medlem av Arbeiderpartiets programkomité for 2013–2017, der hun ledet en undergruppe som behandlet velferdsspørsmål. Velferdsutvalgets forslag ble presentert 19. september 2012 og inkluderte blant annet forslag om å oppheve den generelle aldersgrensa på 70 år i arbeidslivet, og å redusere visse trygdeytelser for mottakere bosatt i utlandet.

### Rolle i «Giske-saken»
Nestleder Tajik spilte en viktig rolle da det dukket opp #metoo-varsler mot partiets andre nestleder Trond Giske. Ifølge boken *Arbeiderpartiet : Alle skal ned* av Lars Joakim Skarvøy og Marie Melgård ble det ene anonyme varselet sendt inn av Tajiks rådgiver. På et krisemøte i Arbeiderpartiet leste Tajik høyt fra to av varslingssaken mot Giske, noe som ifølge VG skal ha vært imot partileder Støres ønske. Det vakte oppsikt da Tajik senere ble kjæreste med journalisten Kristian Skard, som sto bak flere av avsløringene som førte til at Trond Giske måtte gå av som nestleder.

I en artikkel i Morgenbladet skriver kommentator Aslak Bonde at Tajiks tap mot Kamzy Gunaratnam i nominasjonskampen i Oslo Arbeiderparti i november 2024 kan henge sammen med Tajiks aktive rolle under metoo-oppgjøret mot Trond Giske. 

### Skattespørsmål om tidligere pendlerbolig

Den 20. februar 2022 avslørte *[[VG]]* at Tajik i 2006 hadde brukt en leiekontrakt for en leilighet i Rogaland for å slippe å betale skatt ved bruk av en pendlerbolig i Oslo; hun hadde aldri brukt eller betalt for leiligheten i Rogaland, og arbeidsgiveren ble aldri informert. I 2006 var Tajik politisk rådgiver for daværende arbeidsminister Bjarne Håkon Hanssen.

Tidsskriftet *[[Kapital (tidsskrift)|Kapital]]*s sjefredaktør Trygve Hegnar var blant Tajiks krasseste kritikere da forholdet ble kjent gjennom *VG*s oppslag.

Tajik beklaget 2. mars 2022 de feil hun hadde begått og ba om å få gå av som statsråd. Tajik begrunnet dette med at feil hun hadde begått 15 år tidligere ikke måtte skygge for det viktige arbeidet regjeringen og departementet holdt på med på arbeidslivsområdet. På en pressekonferanse 2. mars 2022 kunngjorde hun at hun hadde bedt om å gå av som statsråd etter videre utvikling i pendlerboligsaken. Hun opplyste også at hun ville fortsette som partiets nestleder og gå tilbake til sitt sete i Stortinget. At hun ønsket å fortsette som nestleder i Arbeidspartiet ble gjenstand for offentlig debatt, blant annet ble et helt program i NRK-programserien *[[Debatten]]* viet dette temaet. Tajik gikk av som statsråd 4. mars 2022, og 6. mars meddelte hun at hun også gikk av som nestleder i Arbeiderpartiet. 

Skatteetaten meldte i juni 2022 at hennes bruk av pendlerbolig i 2019 var i tråd med regelverket, og at hun ikke må betale skatt av det. Gjennomgangen til Skatteetaten gjelder perioden 1. januar 2017 til 30. desember 2020.

### Bokutgivelse
Høsten 2020 utga hun boken *Frihet - en politisk og personlig historie* (Tiden Norsk Forlag).

## Stortingskomiteer og statsrådsposter

### Stortingskomiteer
* 2009–2012: Medlem av Kirke-, utdannings- og forskningskomiteen
* 2013–2017: Leder av Justiskomiteen 
* 2017–2019: Første nestleder av Arbeids- og sosialkomiteen
* 2019–2021: Første nestleder av Finanskomiteen
* 2022–2023: Medlem av Energi- og miljøkomiteen
* 2023–2025: Første nestleder i Justiskomiteen

### Regjering
* 2012–2013: Kulturminister (Stoltenberg II) 
* 2021–2022: Arbeids- og inkluderingsminister (Støre)

## Referanser


## Litteratur
*
* Hadia Tajik: *Frihet - en politisk og personlig historie* - Tiden Norsk Forlag (2020) ISBN 9788210057816

## Eksterne lenker
* 
* 
*